Document ID: 31995R1278

KOMISSION ASETUS (EY) N:o 1278/95,
annettu 6 päivänä kesäkuuta 1995,
poikkeamista tiettyjen viinien haihtuvaa happoisuutta koskevista säännöksistä annetun asetuksen (ETY) N:o 586/93 muuttamisesta kolmannen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on muutettuna Itävallan, Suomen ja Ruotsin liittymisasiakirjalla ja 22 päivänä joulukuuta 1994 annetulla asetuksella (EY) N:o 3290/94 (2), ja erityisesti sen 66 artiklan 4 kohdan,
sekä katsoo, että
asetuksen (ETY) N:o 822/87 66 artiklassa vahvistetaan viinien haihtuvan happoisuuden enimmäispitoisuus; poikkeuksista voidaan säätää tiettyjen tma-laatuviinien osalta; tietyillä Itävallasta peräisin olevilla kyseiseen ryhmään kuuluvilla tma-laatuviineillä esiintyy tavanomaisesti niiden erityisten valmistusmenetelmien ja korkean alkoholipitoisuuden vuoksi asetuksen (ETY) N:o 822/87 66 artiklassa säädettyä suurempia haihtuvan happoisuuden pitoisuuksia; edellä tarkoitettujen viinien valmistuksen jatkumisen mahdollistamiseksi perinteisin menetelmin, jotka takaavat näille viineille niille ominaiset piirteet, olisi asetuksen (ETY) N:o 822/87 66 artiklan 1 kohdasta poikettava,
selkeyden vuoksi tämä poikkeus olisi sisällytettävä komission asetukseen (ETY) N:o 586/93 (3), sellaisena kuin se on viimeksi muutettuna asetuksella (EY) N:o 1243/95 (4), jossa kaikki haihtuvaa happoisuutta koskevat poikkeukset kootaan yhteen ainoaan tekstiin,
mainituilla Itävallan tma-laatuviineillä esiintyi jo ennen kyseisen maan liittymistä mainitussa 66 artiklassa vahvistettua suurempia haihtuvan happoisuuden enimmäispitoisuuksia; jotta keskeytyksiltä täysin vältyttäisiin, tätä asetusta olisi sovellettava Itävallan, Suomen ja Ruotsin liittymisasiakirjan voimaantulopäivästä alkaen, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 586/93 1 artiklan d kohta e kohdaksi ja lisätään c kohdan jälkeen d kohta seuraavasti:
"d) itävaltalaisten viinien osalta:
- 30 milliekvivalentiksi litraa kohden niillä tma-laatuviineillä, jotka täyttävät edellytykset niiden kuvaamiseksi maininnoilla `Ausbruch`, `Beerenauslese`, `Trockenbeerenauslese`, `Eiswein` ja `Strohwein`."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä kesäkuuta 1995.

Labels: 7
17